स्मार्ट एप से मिलेगा बिजली कनेक्शन
नए बिजली कनेक्शन के लिए अब उपभोक्ताओं को कार्यालय के चक्कर नहीं लगाना होगा। ना ही कोई आवेदन लंबित होगा। यदि आवेदन लंबित हुआ तो कंपनी को कारण बताना होगा। अधिकारी लगातार इसकी निगरानी करेंगे। बिजली कंपनी ने स्मार्ट बिजली एप लांच कर उपभोक्ता से जुड़ी सुविधाओं में पारदर्शिता लाने का प्रयास शुरू कर दिया है। बिजली कंपनी को सभी प्रकार के नए कनेक्शन, मुख्यमंत्री स्थाई पंप कनेक्शन आदि योजनाओं के बेहतर क्रियान्वयन न किए जाने की लगातार शिकायतें मिल रहीं थीं। इसे दूर करने के लिए बिजली कंपनी ने एप लांच किया है। अब उपभोक्ता एप डाउनलोड कर कंपनी की 9 सेवाओं का लाभ आसानी से ले सकते हैं। इस एप के जरिए बिजली कंपनी अब सभी प्रकार के कनेक्शन के आवेदन स्वीकार करेगी। एप पर आई शिकायतों का भी तत्काल समाधान किया जाएगा। अभी एप पर यह सुविधाएं, मुख्यमंत्री स्थाई पंप कनेक्शन का आवेदन, निम्न दाब के नए कनेक्शन का आवेदन, निम्न दाब के कनेक्शन में नाम परिवर्तन का आवेदन, बिजली शिकायतों का निराकरण, कनेक्शन एवं बिजली बिल की संपूर्ण जानकारी, उच्चदाब कनेक्शन की सेवाएं, कॉल सेंटर से सीधा संपर्क शामिल हैं।
hin_Deva hin_Deva